b'\n_START_ARTICLE_\nLudvik Zelko\n_START_SECTION_\nIgralska kariera\n_START_PARAGRAPH_\nS hokejem na travi se je seznanil \xc5\xbee leta 1957, ko so ga za\xc4\x8deli igrati v Murski Soboti in to pri sobo\xc5\xa1kem Partizanu, kot pionir. Z igranjem je nadaljeval v gimnazijski ekipi Elana, kasneje Enotnosti. Za \xc4\x8dasa \xc5\xa1tudija v Ljubljani je igral za ekipo Kluba prekmurskih \xc5\xa1tudentov in ponovno o\xc5\xbeivel ljubljanski hokej tudi pri Slovanu. Ko se je vrnil v Mursko Soboto je igral za HK Soboto ter vodil pionirski mo\xc5\xa1tvi Bakovci in Dokle\xc5\xbeovje ter sobo\xc5\xa1ki Klub mladih._NEWLINE_Leta 1971 je uspel v okviru HK Pomurja zdru\xc5\xbeiti, najbolj\xc5\xa1e igralce iz Prekmurja (HK Lipovci, P Bogojina, \xc5\xa0D \xc4\x8cepinci in Kluba mladih). Za to ekipo je tudi igral in jo vodil skozi tekmovanja na ravni Jugoslavije in sicer v zvezni ligi \xe2\x80\x93 zahod in medrepubli\xc5\xa1ki ligi, ter na tekmovanjih za prvenstvo Slovenije in Pomurja vse do leta 1991. V zvezni ligi \xe2\x80\x93 zahod in medrepubli\xc5\xa1ki ligi se je mo\xc5\xa1tvo uvr\xc5\xa1\xc4\x8dalo tudi med tri najbolj\xc5\xa1e ekipe, najve\xc4\x8dkrat pa na 5., 7., oz. 9. mesto. Mo\xc5\xa1tvo je osvojilo tudi 10 naslovov prvenstva Slovenije in 14 naslovov v pokalnih tekmovanjih, vidne so bile tudi uvrstitve v pokalnih tekmovanjih Jugoslavije \xe2\x80\x93 tudi do polfinala. Leta 1984 je za\xc4\x8del z uvajanjem igranja dvoranskega hokeja, s svojim mo\xc5\xa1tvom je osvojil  5 naslovov prvaka Slovenije in dve visoki uvrstitvi v medrepubli\xc5\xa1ki ligi (1985 \xe2\x80\x93 1.mesto, 1986 \xe2\x80\x93 2.mesto). V navedenem obdobju je za klub odigral 64 mednarodnih tekem v hokeju na travi ter tudi sodeloval na \xc5\xa1tevilnih mednarodnih turnirjih v dvoranskem hokeju. Odigral je tudi 30 tekem za republi\xc5\xa1ko \xc4\x8dlansko reprezentanco. Po letu 1991 je v samostojni Sloveniji \xc5\xa1e vedno igral za ekipo Murske Sobote in naslednika D\xc5\xa0R M. Sobota in leta 2006 prenehal z aktivnim igranjem.\n_START_SECTION_\nTrenerska kariera\n_START_PARAGRAPH_\nZa\xc4\x8del je z vodenjem pionirskih ekip Bakovcev in Dokle\xc5\xbeovja, nadaljeval pri Klubu prekmurskih \xc5\xa1tudentov, ki so trenirali skupaj z Slovanom LJ, vodil ekipo HK Sobote in Kluba mladih v Murski Soboti in ves \xc4\x8das igral in treniral Pomurje, ABC Pomurko, Mursko Soboto in D\xc5\xa0R M. Sobota. Vmes je leta 1993 treniral tudi mo\xc5\xa1tvo HK Lipovcev \xe2\x80\x93 \xc4\x8dlane in mladince tega kluba v dvoranskem hokeju._NEWLINE_Za \xc4\x8dasa Jugoslavije je bil ves \xc4\x8das selektor slovenske ekipe za \xc4\x8dlane in mlade do 21. Let. \xc4\x8clanska ekipa je nastopila na enajstih turnirjih Bratstva in enotnosti._NEWLINE_V samostojni Sloveniji je bil selektor mladinskih selekcij ter tudi \xc4\x8dlanskih. Slovensko mo\xc5\xa1ko \xc4\x8dlansko reprezentanco je v letih 1992 in 2005 vodil na \xc5\xa1estih tekmah ter dvakrat zmagal in \xc5\xa1tirikrat izgubil ter leta 2005 z nji osvojil drugo mesto na Panonskem pokalu.\n_START_SECTION_\nSodni\xc5\xa1ka kariera\n_START_PARAGRAPH_\nV letu 1964 je opravil izpit za zveznega sodnika. V naslednjih letih je sodil na finalnih tekmovanjih za naslov prvaka Jugoslavije v \xc4\x8dlanski in mladinski konkurenci, v zvezni ligi ter seveda na tekmovanjih republi\xc5\xa1kega ranga. Sodni\xc5\xa1ko kariero je zaklju\xc4\x8dil leta 1970, kasneje je sodil le na doma\xc4\x8dih tekmovanjih.\n_START_SECTION_\nOstalo\n_START_PARAGRAPH_\n\xc5\xbde kot dijak se je vklju\xc4\x8dil v delo Strokovnega odbora s hokej na travi Murska Sobota, ki ga je vodil prof. Evgen Titan in v okviru katerega so potekala vsa organizacijska dela v Prekmurju, saj je \xc5\xa1e v Sloveniji obstajal Zasavski del. Leta 1964 se je vklju\xc4\x8dil v delo Zveze za hokej na travi Slovenije, po prenosu sede\xc5\xbea v Mursko Soboto leta 1968 je bil od leta 1970 do leta 2006 sekretar zveze._NEWLINE_V minulem obdobju je bil tudi \xc4\x8dlan predsedstva jugoslovanske zveze \xe2\x80\x93 vse do osamosvojitve Slovenije. V Murski Soboti je pripravil pet meddr\xc5\xbeavnih turnirjev za mladince in mlade do 21 let in v reprezentanci Jugoslavije so nastopili \xc5\xa1tevilni igralci iz Pomurja. Bil je v sodni\xc5\xa1ki \xc5\xbeiriji na hokejskem tekmovanju na Sredozemskih igrah v Splitu leta 1979. Zaslu\xc5\xbeen je za izgradnjo prvega igri\xc5\xa1\xc4\x8da z umetno travo v Lipovcih, sodeloval je tudi pri izgradnji in na\xc4\x8drtovanju enakih igri\xc5\xa1\xc4\x8d v Predanovcih in Moravskih Toplicah. O zgodovini hokeja na travi je skupaj z novinarjem Ferijem Mau\xc4\x8decom pripravil dve knji\xc5\xbeici: Kronolo\xc5\xa1ki pregled razvoja hokeja na travi v Pomurju (1993) in Zgodovino hokeja na travi v Sloveniji (2001).'